আগামীকাল, রাষ্ট্রসঙ্ঘের মহাসচিব বাংলাদেশে, কী বার্তা দেবেন?

ওয়েব ডেস্ক: ধর্ষণ ও নারী নির্যাতনের প্রতিবাদে উত্থাল ঢাকা (Dhaka)। মহম্মদ ইউনুস (Md Yunus) সরকারের প্রশাসনিক ব্যর্থতায় রাস্তায় নেমে এসেছেন হাজারে-হাজারে জনতা। বিক্ষোভ ঢাকা বিশ্ববিদ্যালয় সহ একাধিক প্রথম সারির শিক্ষা প্রতিষ্ঠানে। তারই মধ্যে চার দিনের বাংলাদেশ (Bangladesh) সফরে আসছেন রাষ্ট্রসঙ্ঘের (UN) মহাসচিব আন্তোনিও গুতেরেস। জানা গিয়েছে, কক্সবাজার যাবেন তিনি। তারপরে রোহিঙ্গাদের সঙ্গে ইফতার করবেন। শুক্রবার এক লাখ রোহিঙ্গার সঙ্গে ইফতার করবেন গুতেরেস। সঙ্গে থাকবেন মহম্মদ ইউনুস। বুধবার ইউনুসের প্রেস সচিব শফিকুল আলম এই তথ্য জানিয়েছেন। উল্লেখ্য, গত ৫ অগাস্ট বিক্ষোভের জেরে শেখ হাসিনা ভারতে চলে আসার পর এই প্রথম আন্তর্জাতিক মঞ্চের কোনও শীর্ষ কর্তা বাংলাদেশ সফরে আসছেন। তিনি সুশীল সমাজের সঙ্গেও বৈঠক করবেন। বাংলাদেশে সংখ্যালঘু নির্যাতন বাড়ছে। হাসিনার দল আওয়ামি লিগকে কোনও কর্মসূচি করতে দেওয়া হচ্ছে না। অনেকেই বলছেন, জামায়াতে ইসলামির মতো কট্টরপন্থীদের নিয়ন্ত্রণে অন্তর্বর্তী সরকার। নির্বাচিত হাসিনা সরকারের পতনের পরে পরবর্তী সরকার নির্বাচনে ভোট কবে হবে সেই বিষয়টিও স্পষ্ট নয়। এই প্রেক্ষিতে গুতেরেস কোনও বার্তা দেয় কি না সেটাই দেখার।

মায়ানমারে অশান্ত পরিস্থিতির জেরে রোহিঙ্গারা অনেকেই দেশ ছেড়ে প্রতিবেশী বাংলাদেশ চলে আসেন। অনেকে বাংলাদেশের সীমান্ত পেরিয়ে ভারতেও প্রবেশ করেছেন। বাংলাদেশ বড় সংখ্যায় রোহিঙ্গাদের আশ্রয় দেওয়া হয়েছে। মনে করা হচ্ছে রাষ্ট্রসঙ্ঘের মহাসচিবের সফরে রোহিঙ্গা সমস্যা বিশ্বের আলোচনায় আসতে পারে। এর আগে ২০১৮ সালে তিনি বাংলাদেশ সফরে এসেছিলেন। ২০১৭ সালে মায়ানমারের রাখাইন প্রদেশে মানবিক সংকটের জেরে লাখে লাখে রোহিঙ্গা বাংলাদেশে ঢুকে পড়েন। একটি হিসেব অনুযায়ী ১০ লাখেরও বেশি রোহিঙ্গা বাংলাদেশে রয়েছেন। অভিযোগ, একটি বড় অংশের রোহিঙ্গা পশ্চিমবঙ্গেও আশ্রয় নিয়েছেন।